Bekecs Község Önkormányzata Képviselő-testületének

18/2013. (X.1.) önkormányzati rendelete

a települési szilárd hulladék kezelésével összefüggő közszolgáltatási tevékenységről

Bekecs Község Önkormányzatának Képviselő-testülete a hulladékról szóló 2012. évi CLXXXV. törvény 35. §-ában, 39. § (2) és (5) bekezdésében, valamint a 88. § (4) bekezdésében kapott felhatalmazás alapján a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 19. pontjában meghatározott feladatkörében eljárva a következőket rendeli el:

1. A rendelet hatálya

1. § (1) A rendelet területi hatálya, Bekecs község közigazgatási területén a közszolgáltatásba bevont, a rendelet l. mellékletében felsorolt közterületek utak, utcák mellett elhelyezkedő ingatlanokra terjed ki.

(2) A rendelet tárgyi hatálya az (1) bekezdés szerinti területen keletkező települési szilárd hulladék gyűjtésére, szállítására és kezelésére valamint Bekecs Község Önkormányzata és a vele kötött hulladékgazdálkodási közszolgáltatási szerződés szerinti közszolgáltató hulladékgazdálkodási tevékenységére terjed ki.

(3) A rendelet személyi hatálya azokra a természetes személyekre, jogi személyekre és jogi személyiséggel nem rendelkező szervezetekre terjed ki, akik az (1) bekezdés szerinti területen a hulladékról szóló 2012. évi CLXXXV. törvény (továbbiakban: Hgtv.) 2. § (1) bekezdésének 34. pontja szerint ingatlantulajdonosnak (továbbiakban: Ingatlantulajdonos) minősülnek.

2. A hulladékgazdálkodási közszolgáltatás tartalma

2. § (1) A közszolgáltatás tartalma a települési szilárd hulladék gyűjtése, szállítása, kezelésre történő átadása, hasznosítása, ártalmatlanítása.

(2) Az 1. § (1) bekezdés szerinti területen a hulladékgazdálkodási közszolgáltató, az Abaúj-Zempléni Szilárdhulladék Gazdálkodási Önkormányzati Társulással, - mint az önkormányzat átruházott hatáskörében eljáró szervvel - megkötött közszolgáltatási szerződés alapján a többségi önkormányzati tulajdonra alapított Zempléni Z.H.K. Hulladékkelezési Közszolgáltató Kft. (3910 Tokaj, Rákóczi u. 54.) (továbbiakban: Közszolgáltató).

(3) A közszolgáltató a települési szilárd hulladékot a Bodrogkeresztúri Regionális Hulladékkezelő Központ (3916. Bodrogkeresztúr, 0172/31 hrsz.) által üzemeltetett szilárdhulladék lerakóba helyezi el (továbbiakban: depó).

(4) Az önkormányzat a települési szilárd hulladék ártalmatlanítás kezelő objektumaként a depó-t jelöli ki.

(5) Az önkormányzat hulladékgazdálkodási feladatainak ellátása érdekében együttműködik a

Zempléni Z.H.K. Hulladékkezelési Közszolgáltató Kft.-ben érdekelt más önkormányzatokkal.

Az együttműködés tartalmát és feltételeit külön társulási szerződés rögzíti.

3. A közszolgáltatás ellátásának rendje és módja

3. § (1) A települési hulladékot a szállítási napokon a Közszolgáltató rendelkezésére kell bocsátani.

(2) A települési hulladékot a gyűjtőedényben, tömörítés nélkül úgy kell elhelyezni, hogy annak fedele zárható legyen, valamint az a hulladékszállítás során a közszolgáltató alkalmazottainak egészségét, testi épségét ne veszélyeztesse, a gépi ürítést ne akadályozza, az ürítő berendezést ne károsítsa.

(3) A gyűjtőedényzet mellé többlethulladékot csak a Közszolgáltató által forgalmazott gyűjtőzsákban lehet elhelyezni, lezárt állapotban.

(4) A gyűjtőedénybe tilos veszélyes hulladékot, építési törmeléket, robbanó vagy tűzveszélyes, sugárzó vagy mérgező anyagot, állati tetemet rakni.

(5) Ha a gyűjtőedény olyan nedves hulladékot tartalmaz, amely az edénybe összetömörödött, vagy befagyott, az ingatlantulajdonos köteles a visszamaradt hulladékot, illetve a ki nem üríthető gyűjtőedényt kiüríteni és használhatóvá tenni.

(6) A gyűjtőedényzetet a járat szerinti gyűjtőnapon, legkorábban reggel 6 óráig, egyébként a járatszervezéstől függőn a Közszolgáltató által közölt időpontig az útpadkára, vagy az úttest mellett közvetlenül elhelyezkedő járdára kell kitenni. A zsákot a gyűjtőedény mellé kell elhelyezni.

(7) A kihelyezett gyűjtőedény nem akadályozhatja a jármű és gyalogos forgalmat.

(8) A gyűjtőedényzetet a hulladék elszállítását követően a közterületről el kell távolítani és az ingatlanon belül kell tárolni.

(9) A gyűjtő edény rendszeres tisztán tartásáról és rendeltetésszerű használatáról az Ingatlan tulajdonosnak kell gondoskodni.

(10) A gyűjtőedény környékét, megközelítési útvonalát tárgyak elhelyezésével vagy parkoló gépjárművel oly módon elzárni nem szabad, amely az ürítését akadályozza.

(11) A nagydarabos hulladék (lom) szervezett gyűjtéséről és elszállításáról évente egy alkalommal a Közszolgáltató az önkormányzattal egyeztetett időpontban és módon térítésmentesen gondoskodik.

(12) A Közszolgáltató a lomtalanítás időpontjáról és egyéb feltételeiről a lomtalanítást megelőző 15 nappal korábban értesíti a lakosságot.

4. § (1) A közszolgáltatásban az alábbi szabványos űrtartalmú gyűjtőedények használhatók:

a) 60 l-es DIN EN 840

b) 120 l-es DIN EN 840-1

c) 1100 l-es DIN EN 840-2

d) a Közszolgáltató monogramjával ellátott hulladékzsák

 (2) A 60 literes edény használatára jogosultak az egy fős, valamint azon két fős háztartások,

ahol legalább az egyik fő a 70. életévét betöltötte. A jogosultság megállapítása a népességnyilvántartás adatai szerint történik.

 (3) A 60 l-es gyűjtőedényzetre vonatkozó jogosultságot a fogyasztó írásbeli igénylése alapján

a település jegyzője a népességnyilvántartás adatai alapján igazolja a közszolgáltató részére.

(4) A 60 l-es edényzetre való jogosultság megállapításának alapjául szolgáló feltételekben bekövetkezett változást a fogyasztó 15 napon belül köteles írásban bejelenteni a település jegyzőjéhez.

4. A közszolgáltató jogai és kötelezettségei

5. § (1) A közszolgáltató a település közigazgatási területén belül az ingatlanokon képződött szilárd települési hulladékokat heti egy alkalommal begyűjti és elszállítja a kijelölt hulladéklerakóba.

(2) A Közszolgáltató köteles:

a) a közszolgáltatás folyamatos és teljeskörű ellátására,

b) a közszolgáltatás teljesítéséhez szükséges mennyiségű és minőségű jármű, gép, eszköz, berendezés biztosítására, valamint a szükséges létszámú és képzettségű szakember alkalmazására,

c) a közszolgáltatás folyamatos, biztonságos és bővíthető teljesítéshez szükséges fejlesztések és karbantartások elvégzésére,

d) a fogyasztók számára könnyen hozzáférhető ügyfélszolgálatot és tájékoztatási rendszert működtetni

(3) A közszolgáltató jogosult megtagadni a hulladék elszállítását az alábbi esetekben:

a) a gyűjtőedényzet bármilyen okból begyűjtőjárművel nem megközelíthető,

b) a gyűjtőedényzetben a 3. § (4) (5) bekezdésben megjelölt anyagot, tárgyat helyeztek el,

c) a gyűjtőedény túltöltött,

d) az edényzetet nem a 3. § (6) bekezdésben megjelöltek szerint helyezték ki.

(4) A Közszolgáltató a településen üzemeltetett szelektív gyűjtőszigetek gyűjtőedényeit, a regionálian kialakított járatterv szerint üríti ki.

(5) A Közszolgáltató köteles a közszolgáltatás kezdetekor a megfelelő méretű és minőségű szabványos gyűjtőedényzetet biztosítani a közszolgáltatást igénybe vevő Ingatlantulajdonosoknak.

(6) A bérelt, rendeltetésszerű használat során elhasználódott gyűjtőedényt a Közszolgáltató díjmentesen pótolja. Díjmentesen kerül pótlásra az ingatlantulajdonos tulajdonában lévő gyűjtőedény akkor is, ha azt bizonyítható módon a Közszolgáltató rongálja meg, továbbá ha a bérelt gyűjtőedényt ellopják és az ingatlan tulajdonos a rendőrségi feljelentés jegyzőkönyvét a Közszolgáltatónak 15 napon belül bemutatja.

 5. Az Ingatlantulajdonos jogai és kötelezettségei

6. § (1) A rendelet 1. § (3) bekezdés hatálya alá tartozó Ingatlantulajdonos a Hgtv. és e rendelet előírásait betartva igénybe veszi a közszolgáltatást, betartja a hulladékgazdálkodási közszolgáltatással kapcsolatos előírásokat és eleget tesz közszolgáltatási díjfizetési kötelezettségének.

(2) Az Ingatlantulajdonos az adataiban bekövetkező változásokat a Közszolgáltatónak 15 napon belül bejelenti.

(3) Az Ingatlantulajdonos a települési hulladék részét képező elkülönítetten gyűjtött hulladékot a településen elhelyezett hulladékgyűjtő pontokon, a gyűjtőedényekben elhelyezheti.

7. § (1) Az Ingatlantulajdonos, amennyiben az ingatlan használatával hulladékot nem termel, írásban kérheti a közszolgáltatás szüneteltetését.

(2) A közszolgáltatás szüneteltetése iránti kérelmet 15 nappal a kért időpont előtt a közszolgáltatónál kell benyújtani, a kérelemhez csatolni kell az önkormányzat jegyzőjének igazolását arról, hogy az ingatlan üresen áll.

(3) A közszolgáltatás szüneteltetését 3 hónapnál rövidebb időtartamra nem lehet kezdeményezni.

6. Díjfizetési kötelezettség

8. § (1)A Közszolgáltató által térítés ellenében biztosított egyedi jelölésű, többlethulladék elhelyezésre szolgáló zsákok díja: 220 Ft/db.

(2) A hulladékzsák díja tartalmazza az abban gyűjtött települési szilárdhulladék begyűjtésének, szállításának és ártalmatlanításának költségeit.

7. Adatvédelmi rendelkezések

9. § (1) A rendelet alapján a hulladékgazdálkodási közszolgáltatás igénybevételére köteles ingatlantulajdonosokról a Közszolgáltató nyilvántartást vezet az azonosításához szükséges adatok feltüntetésével.

(2) A Közszolgáltató a közszolgáltatási szerződéshez szükséges személyes adatokat elsődlegesen az Ingatlantulajdonos adatszolgáltatása alapján ismeri meg. A személyes adatok kezelése során a Közszolgáltató a személyes adatok védelméről és a közérdekű adatok nyilvánosságáról szóló 2011. évi CXII. törvény rendelkezéseinek megfelelően köteles eljárni.

(3) A Közszolgáltató megteremti és fenntartja az adatkezelés személyi és tárgyi feltételeit, gondoskodik a adatok biztonságáról, meghatározza azokat az eljárási szabályokat, amelyek az adat- és titokvédelmi szabályok érvényre juttatásához szükségesek.

(4) A Közszolgáltató nyilvántartásában a természetes személyek esetében a Hgtv. 65 § (2) bekezdése alapján a természetes személyazonosító adatokat valamint a lakcímet tarthatja nyilván, ezeket az adatokat kezeli.

(5) A Közszolgáltató a természetes személy Ingatlantulajdonos adatait a közszolgáltatási szerződéses jogviszony létrejöttétől annak megszűnéséig, illetve az abból származó tartozás fennállásáig kezelheti. A jogviszony megszűnését követően a Közszolgáltató a kezelt adatokat megsemmisíti.

(6) Az adatkezelés célja: a közszolgáltatással összefüggő az Ingatlantulajdonos személyének megállapításához, a közszolgáltatási díj beszedéséhez szükséges és arra alkalmas adatbázis létrehozása és működtetése.

 8. Záró rendelkezések

10. § (1) A rendelet a kihirdetését követő napon lép hatályba.

(2) Hatályát veszti a 27/2001. (XII.11.), a 14/2005. (X.1.) önkormányzati rendelet.

Bekecs, 2013. szeptember 26.

Béki József Bodnár Jánosné

polgármester jegyző

1. melléklet

a 18/2013.(X.1. ) önkormányzati rendelethez

Bekecs község közigazgatási területén a közszolgáltatásba bevont közterületek

Akácos utca

Alkotmány út

Antall József utca

Aradi utca

Bem József utca

Béke út

Birkés utca

Bocskai utca

Csalogány köz

Gábor Áron út

Esze Tamás út

Határ út

Hegyalja utca

Honvéd utca

Hunyadi út

Igazság utca

Jókai Mór utca

Kenderföld utca

Kossuth Lajos út

Lőtér út

Radnóti

Monoki út

Muskátli utca

Petőfi Sándor út

Rózsa utca

Sportpálya utca

Szabadság út

Szent Erzsébet utca

Szent István út

Szerencsi utca

Táncsics Mihály út

Tűzoltó út

Vörösmarty út